‘ตงฮั้ว’ซิลลิงควัก28ล้านรับกำจัดขยะ
“ตงฮั้ว” ควัก 28 ล้านบาท ลงทุนธุรกิจกำจัดขยะ หวังกำไร 15% ดันหุ้นวิ่งซิลลิงสนิท
22 ก.ย. 2555

“ตงฮั้ว” ควัก 28 ล้านบาท ลงทุนธุรกิจกำจัดขยะ หวังกำไร 15% ดันหุ้นวิ่งซิลลิงสนิท
นายสมนึก กยาวัฒนกิจ กรรมการผู้อำนวยการ บริษัท ตงฮั้ว คอมมูนิเคชั่นส์ (TH) เปิดเผยว่า คณะกรรมการมีมติให้บริษัทเข้าลงทุนในบริษัท อีสเทอร์น รีนิวเอเบิ้ล เอ็นเนอยี่ (ERE) สัดส่วนการลงทุนโดยเข้าถือหุ้น 2.86 ล้านหุ้น หรือ 57.20% ของทุนชำระแล้ว ราคาหุ้นละ 10 บาท มูลค่าการลงทุน 28.60 ล้านบาท โดยใช้เงินสดซื้อจากผู้ถือหุ้นของ อีสเทอร์นฯ 5 ราย ชำระภายในเดือน ต.ค.นี้ หลังจากตรวจสอบเอกสารกฎหมายและบัญชีของ ERE แล้ว 
สำหรับบริษัท อีสเทอร์นฯ ดำเนินธุรกิจรับกำจัดขยะให้กับเทศบาลและ อบต.ในเขตพื้นที่ จ.สมุทรปราการ ด้านผลงานในปี 2554 ขาดทุนสุทธิจากการดำเนินงานปกติ 2.21 แสนบาท 
“ขณะนี้ขยะถูกฝังกลบอยู่ ผมยังไม่ได้มีแผนนำไปทำอะไร ซึ่งทำได้หลายอย่าง เช่น พลังงาน น้ำมัน พลาสติก ปิโตรเคมี หรือโรงไฟฟ้าได้ เบื้องต้นโครงการที่ลงทุนนี้ จะให้ผลตอบแทนจากการลงทุน 15% ส่วนราคาหุ้นซิลลิงปิดที่ 5.75 บาทพุ่งขึ้น 1.29 บาท หรือ 28.92% ไม่ทราบสาเหตุ” 
นายสมนึก กล่าวอีกว่า หุ้นที่เสนอ ขายนักลงทุนเฉพาะเจาะจง (PP) ล็อตแรก 250 ล้านหุ้น ราคา 1 บาท ยังไม่ได้จัดสรร เนื่องจากต้องรอให้ทำดิวดิลิเจนต์เสร็จก่อน ส่วนล็อตที่ 2 จำนวน 250 ล้านหุ้น ขายราคาตลาด 
นอกจากนี้ ได้ตั้งบริษัทย่อย “หนังสือพิมพ์ตงฮั้ว” เพื่อรับโอนทรัพย์สินและธุรกิจหนังสือพิมพ์ ทุนชำระแล้ว 25 ล้านบาท พาร์ 10 บาท